Γνωμοδότηση της Οικονομικής και Κοινωνικής Επιτροπής για την «Τροποποιημένη πρόταση οδηγίας του Ευρωπαϊκού Κοινοβουλίου και του Συμβουλίου για τη διάθεση βιοκτόνων προϊόντων στην αγορά»

(96/C 174/10)

Στις 15 Μαρτίου 1996, και σύμφωνα με το άρθρο 100 Α της Συνθήκης περί ιδρύσεως της Ευρωπαϊκής Κοινότητας, το Συμβούλιο ζήτησε τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα περιβάλλοντος, δημόσιας υγείας και κατανάλωσης, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 5 Μαρτίου 1996. Εισηγητής της γνωμοδότησης ήταν ο κ. Gardner και συνεισηγητές οι κκ. Aspinall και Wilms.

Κατά την 334η σύνοδο ολομέλειάς της (συνεδρίαση της 27ης Μαρτίου 1996), η Οικονομική και Κοινωνική Επιτροπή υιοθέτησε κατά πλειοψηφία, με 1 ψήφο κατά και 2 αποχές, την ακόλουθη γνωμοδότηση.

1. Εισαγωγή

1.1. Ιστορικό

Η παρούσα πρόταση είναι αποτέλεσμα μιας διαφωνίας μεταξύ των κοινοτικών οργάνων. Στην πρότασή της για τα βιοκτόνα (), η Επιτροπή συνιστά, στο άρθρο 4, τη θέσπιση κοινών αρχών για την αξιολόγηση των θεμάτων και, στο άρθρο 26, την καθιέρωση μιας στερεότυπης διαδικασίας για την αξιολόγησή τους από συμβουλευτική επιτροπή. Σε τέτοιες περιπτώσεις, το Συμβούλιο κατά κανόνα μετατρέπει τη συμβουλευτική επιτροπή σε ρυθμιστική, για να διατηρήσει την εξουσία. Με τη Συνθήκη του Μάαστριχτ, το Ευρωπαϊκό Κοινοβούλιο απέκτησε τη δυνατότητα να λαμβάνει και αυτό μέρος στη σχετική διεργασία και ζήτησε η θέσπιση των κοινών αρχών να γίνει με τροποποίηση της αρχικής πρότασης.

1.2. Τα βιοκτόνα

Τα βιοκτόνα είναι χημικά προϊόντα, τα οποία επενεργούν στα παράσιτα. Καλύπτουν ένα ευρύτατο φάσμα (απολυμαντικά, μυοκτόνα, προστατευτικά του ξύλου κ.λπ.), από το οποίο εξαιρούνται όμως τα φυτοπροστατευτικά προϊόντα.

1.3. Η γνωμοδότηση της ΟΚΕ για τη βασική πρόταση

Η ΟΚΕ εξέδωσε μια γνωμοδότηση () σε γενικές γραμμές ευνοϊκή, προτείνοντας εντούτοις ορισμένες βελτιώσεις. Ήταν ικανοποιημένη με τα άρθρα 4 και 26 και οι παρατηρήσεις της αφορούσαν μόνο το ένα από τα πέντε λεπτομερή παραρτήματα.

2. Γενικές παρατηρήσεις

Η ΟΚΕ δεν έχει καμία αντίρρηση για τη θέσπιση των κοινών αρχών με την παρούσα τροποποιημένη πρόταση οδηγίας για τα βιοκτόνα, επειδή ο προορισμός των προϊόντων αυτών είναι η εξασφάλιση της υψηλής προστασίας της υγείας των ανθρώπων, των ζώων και του περιβάλλοντος με την εναρμονισμένη αξιολόγηση των φακέλων στα κράτη μέλη.

3. Ειδικές παρατηρήσεις

(Η αρίθμηση παραπέμπει στο παράρτημα της πρότασης.)

3.1. Σημείο 11

Η ΟΚΕ συμφωνεί με τη υποχρέωση που επιβάλλεται στα κράτη μέλη να «συνεργάζονται», αν και θεωρεί ακόμη καλύτερη την έκφραση «οφείλουν να συνεργάζονται», ώστε να εξασφαλισθεί ότι δεν θα υπάρχουν αδικαιολόγητες καθυστερήσεις.

3.2. Σημείο 16

Η ΟΚΕ δίδει ιδιαίτερη έμφαση σε αυτή τη συνολική εκτίμηση του κινδύνου και τονίζει ότι πρέπει να γίνεται σύμφωνα με το άρθρο 9, παράγραφος 5.

3.3. Σημείο 21

Για να διασφαλισθεί η κάλυψη των εργαζομένων στη βιομηχανία, η λέξη «επαγγελματίες» πρέπει να αντικατασταθεί σε όλες τις γλώσσες με τη φράση «επαγγελματίες και βιομηχανικούς εργάτες».

3.4. Σημείο 35

Εφόσον ως «ζώα» ορίζονται τα είδη που εκτρέφονται ή συντηρούνται από τον άνθρωπο, πριν από το σημείο αυτό πρέπει να παρεμβληθεί η επικεφαλίδα: «Επιπτώσεις σε παράσιτα ή βλαβερά σπονδυλωτά».

Επίσης, πρέπει να προσδιορισθεί εννοιολογικά η «ανώδυνη» («humane») δράση, διαφορετικά υπάρχει κίνδυνος το «ανώδυνο» να περιγράφεται με βάση τις επιπτώσεις επί του παρατηρητή και όχι του παρατηρούμενου ζώου. Η λέξη «ανώδυνη» στην αγγλική απόδοση πρέπει να αντικατασταθεί με τη φράση «δεν προκαλεί περιττή ταλαιπωρία».

3.5. Σημείο 48

Να προστεθούν στο τέλος τα εξής:

«...υπό κανονικές ή λογικώς προβλέψιμες συνθήκες χρήσης. Αν χρειάζεται, τα κράτη μέλη μπορούν να απαιτήσουν τη χρήση κατάλληλων μεθόδων αντιμετώπισης της αντοχής.»

3.6. Σημείο 51

Να προστεθούν στο τέλος της πρώτης παραγράφου τα εξής:

«..., εφόσον υπάρχουν αυτές οι μέθοδοι και ενδείκνυνται για τον επιδιωκόμενο σκοπό.»

Η προσθήκη αυτή είναι απαραίτητη, διότι ορισμένες πρότυπες μέθοδοι συνδέονται με πολύ συγκεκριμένες χρήσεις, οι οποίες ενδέχεται να μην είναι πάντοτε κατάλληλες για το στόχο.

Επίσης, η λέξη «πρότυπο» πρέπει να αντικατασταθεί με τις λέξεις «πρότυπη μέθοδος», διότι αυτό το σημείο αναφέρεται μόνο στις μεθόδους δοκιμών.

3.7. Σημείο 55

Θα ήταν προτιμότερο να χωριστεί η περίπτωση (2) σε δύο μέρη, ώστε το σημείο να λάβει την εξής μορφή:

«(2) Το βιοκτόνο προϊόν μπορεί να εγκριθεί για το προτεινόμενο φάσμα χρήσεών του, με την επιφύλαξη της τήρησης των κατάλληλων προφυλάξεων κατά τη χρήση.

(3) Το βιοκτόνο προϊόν μπορεί να εγκριθεί, με την επιφύλαξη της παροχής πρόσθετων δεδομένων εντός εύλογης χρονικής προθεσμίας.»

Το υπάρχον (3) γίνεται (4).

Συχνά είναι απαραίτητο να δίδεται προσωρινή έγκριση, ώστε να γίνει δυνατό να αποκτηθούν και να παρασχεθούν αργότερα πλήρη, ικανοποιητικά δεδομένα.

3.8. Σημείο 67

Βλ. τις παρατηρήσεις στην παράγραφο 3.2 ανωτέρω.

3.9. Σημείο 70

Να αντικατασταθεί η φράση «μόνον ως έσχατη λύση» με τη φράση «όταν είναι απαραίτητο». Για τους επαγγελματίες χρήστες πρέπει πάντα να υπάρχει διαθέσιμος προστατευτικός εξοπλισμός και να ενθαρρύνεται η χρήση του.

3.10. Σημεία 80 και 81

Τα σημεία αυτά αναφέρονται στις υπάρχουσες οδηγίες και θα χρειαστούν επενεξέταση όταν υιοθετηθεί η οδηγία που θα τις αντικαταστήσει (COM(94) 612 τελικό) (). Η ΟΚΕ αναφέρεται ιδιαίτερα στη γνωμοδότησή της για το ανωτέρω έγγραφο () και στις εκεί παρατηρήσεις της σχετικά με τη μηδενική ανοχή για τα φυτοπροστατευτικά προϊόντα.

Βρυξέλλες, 27 Μαρτίου 1996.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 239 της 3. 9. 1993.

() ΕΕ αριθ. C 195 της 18. 7. 1994.

() ΕΕ αριθ. C 131, της 30. 5. 1995.

() ΕΕ αριθ. C 82 της 19. 3. 1996, σ. 64.